שאול חורב

שאול חורב (נולד בשנת 1947) הוא קצין צה"ל בדימוס בדרגת תת-אלוף. הוא כיהן כמפקד שייטת הצוללות, מפקד שייטת ספינות הטילים וסגן מפקד חיל הים. בשנים 2007–2015 כיהן כראש הוועדה לאנרגיה אטומית. כיום עומד בראשות המרכז לחקר מדיניות ואסטרטגיה ימית וכראש קתדרת חייקין לגאואסטרטגיה באוניברסיטת חיפה.

ילדות
חורב נולד בירושלים לשרה, בת למשפחה ירושלמית ממוצא פרסי; ולאברהם, שעלה מגרמניה ב-1935. בגיל חצי שנה עבר עם משפחתו למושב בעמק חפר. בגיל 14 החל ללמוד בבית הספר לקציני ים עכו.

שירות צבאי
בשנת 1965 התגייס לקורס חובלים, ונמנה עם קבוצת אנשי חיל הים הראשונה שנשלחה לשרבור לפני פרשת ספינות שרבורג. שירת כמפקד הנחתת "אח"י בת שבע", והיה מפקדה בעת שקרה אסון משאית התחמושת באילת.

ספינות טילים
נעשה מפקד ספינת טילים "אח"י סופה (סער 3)", ואחריה מפקד "אח"י תרשיש (סער 4)", אתה יצא למבצע פעמון החירות. באוקטובר 1976 הועלה לדרגת סא"ל כסגן מפקד פלגה 45 - פלגת סטי"לים בגזרת הים האדום. ובקיץ 1977 קיבל עליה את הפיקוד.

שייטת הצוללות
בעקבות פנייתו של מפקד חיל הים, מיכאל ברקאי, עבר חורב לשרת בשייטת הצוללות ולאחר מספר חודשי הכשרה והסמכה יצא לקורס מפקדי צוללות. הוא קיבל את הפיקוד על "אח"י תנין", צוללת מסדרת גל, ובשנת 1980 מונה למפקד שייטת הצוללות. תחת פיקודו כמפקד שייטת הצוללות נכתב האפיון לצוללות הדולפין, שיוצרו במיוחד עבור חיל הים במספנות ליבק, גרמניה. כחלק מליווי פרויקט הצוללות בתחילת שנות ה-90 התגורר בהמבורג.

תפקידים בכירים
בשנים 1985–1987 פיקד על שייטת ספינות הטילים. בהמשך שירת כמפקד חטיבת האמצעים המיוחדים, כמפקד בסיס חיפה וכראש מספן הים.

הוועדה לאנרגיה אטומית
לאחר שחרורו מונה למשנה למנכ"ל הוועדה לאנרגיה אטומית, ולאחר מספר חודשים מונה לעוזר שר הביטחון לאמצעים מיוחדים ואחראי על אגף אמצעים מיוחדים במשרד הביטחון. ב-2007 מונה לראש הוועדה לאנרגיה אטומית, וכיהן בתפקיד זה עד יוני 2015.

אסטרטגיה ימית 
מאז שנת 2016 מנהל שאול חורב את המרכז לחקר מדיניות ואסטרטגיה ימית באוניברסיטת חיפה, ובשנת 2021 אף פרסם ספר מקיף בנושא זה, המשמש בסיס ללימוד הנושא ולהבנתו.

השכלה
חורב קיבל תואר דוקטור מאוניברסיטת בר-אילן, על עבודה שכותרתה: "העברת טכנולוגיה וביצוע יישומים אזרחיים במעבדות הלאומיות ובמוקדי הידע של מערכת הביטחון הישראלית".

ספרים ופרסומים

 שאול חורב, המרחב הימי, אסטרטגיה ימית ומה שביניהם, הוצאת מערכות ואוניברסיטת חיפה (המרכז לחקר מדיניות ואסטרטגיה ימית), תל אביב וחיפה: 2021. בשנת 2022 קיבל הספר את פרס יצחק שדה.
 שאול חורב ואריה אורן, אח"י בת שבע – שנה אחת ואירועים רבים בה (יוני 1969 – יוני 1970). אוניברסיטת חיפה, קתדרת חייקין לגאואסטרטגיה והמרכז לחקר מדיניות ואסטרטגיה ימית, חיפה: ינואר 2021.
 שאול חורב (עורך ראשי), אסטרטגיה ימית רבתי לישראל 2016/17, אוניברסיטת חיפה (המרכז לחקר מדיניות ואסטרטגיה ימית), חיפה: 2017.
 שאול חורב (עורך ראשי), אסטרטגיה ימית רבתי לישראל 2017/18, אוניברסיטת חיפה (המרכז לחקר מדיניות ואסטרטגיה ימית), חיפה: 2018.
 שאול חורב (עורך ראשי), אסטרטגיה ימית רבתי לישראל 2018/19, אוניברסיטת חיפה (המרכז לחקר מדיניות ואסטרטגיה ימית), חיפה: 2019.
 שאול חורב (עורך ראשי), אסטרטגיה ימית רבתי לישראל 2019/20, אוניברסיטת חיפה (המרכז לחקר מדיניות ואסטרטגיה ימית), חיפה: 2020.
 שאול חורב (עורך ראשי), אסטרטגיה ימית רבתי לישראל 2020/21, אוניברסיטת חיפה (המרכז לחקר מדיניות ואסטרטגיה ימית), חיפה: 2021.
 שאול חורב (עורך ראשי), אסטרטגיה ימית רבתי לישראל 2021/22, אוניברסיטת חיפה (המרכז לחקר מדיניות ואסטרטגיה ימית), חיפה: 2022.

משפחה
חורב נשוי לרחל אותה הכיר בגיל 15, הם מתגוררים במושב בית יצחק ולהם שתי בנות ונכדים.

גלריה

קריאה נוספת
 גד דותן, רמי"מ והפישול הקטן שלי, אח"י פלברה אגדות שקרו באמת, הוצאת בית החובל 2020, עמ' 127.

קישורים חיצוניים

ממאמריו
 .
 .
 .
 על פרופסור יעקב כהנוב ז"ל באתר משמר המורשת הימית 12 בינואר 2017.

ראיונות וכתבות עליו
 רמי אנטיאן,	האתגר פיקוד בים - ראיון עם שלושה מפקדים ימיים - כולל סא"ל שאול חורב,	'בין גלים' יוני 1981 עמ' 24.
 יומן - מדיניות ואסטרטגיה ימית למדינת ישראל, כתבתו של בני עורי
 ריאיון עם תא"ל (מיל') שאול חורב בהפקת עמותת דולפין.
 
 
 עמירם ברקת שלומית לן, "אסור לתת לסינים את נמלי הים, הם תמיד בצד שנגד ישראל": שאול חורב בראיון מודאג, באתר גלובס, 17 בנובמבר 2018
 איתי אילנאי, מים רותחים על המזימות האירניות בים, ידיעות אחרונות 28 ביולי 2019.
 עופר שלח, עם הגב לים עם הגב לעתיד 4 במרץ 2022.

הערות שוליים

תתי-אלופים בחיל הים
מפקדי שייטת הצוללות
מפקדי שייטת ספינות הטילים
מנכ"לי הוועדה לאנרגיה אטומית
ראשי האגף לאמצעים מיוחדים
מפקדי בסיס חיפה
בוגרי בית הספר לקציני ים עכו
ראשי מספן הים
בוגרי קורס חובלים
בית יצחק: אישים
בעלי תואר דוקטור מאוניברסיטת בר-אילן
מפקדי ספינות טילים
ישראלים שנולדו ב-1947